次韻史院洪景盧檢詳館中紅梅
作者：周必大
朝代：宋

paragraphs: 紅羅亭深宮漏遲，宮花四面誰得知。
蓬山移植自何世，國色含酒紛滿枝。
初疑太真欲起舞，霓裳拂飾天然姿。
又如東家窺牆女，施朱映粉尤相宜。
不然朝雲頩薄怒，自持似對襄王時。
須臾燕支著雨落，整裝俯照含風漪。
遊蜂戲蝶日採掇，嗟爾何異氓之蚩。
提壺火急就公飲，他日墮馬空啼眉。